आदित्यपुर/जमशेदपुर. आदित्यपुर औद्योगिक क्षेत्र के फेज तीन में स्थित राधा-कृष्ण स्टील कंपनी लिमिटेड में काम करने वाली दो महिला कर्मियों ने वहीं पर काम करने वाले क्लर्क पर छेड़छाड़ व दुष्कर्म के प्रयास का आरोप लगाया है।
पीड़िता द्वारा थाने में दर्ज कराई गई शिकायत के अनुसार सोमवार को कंपनी के ऑफिस में काम करने वाले क्लर्क प्रणय डे ने पहले उसे डरा धमका कर कपड़े उतरवाए और तस्वीर खींची, इसके बाद उसके साथ छेड़छाड़ करते हुए दुष्कर्म का प्रयास किया। इस घटना के बाद डरी-सहमी महिला किसी को बिना कुछ बताए घर चली गई। दूसरे दिन वह काम पर नहीं आई। यह बात यहीं समाप्त हो गई, लेकिन एक दिन बाद उसी बस्ती की दूसरी महिला को जब काम पर रखा गया और उसके साथ भी वही सारा कुछ दोहराने का प्रयास किया गया तो वह कंपनी से बाहर चली गई। इस बात को उसने अपने घर के लोगों को बताया। इसके बाद वह उस महिला के पास गई जिसके साथ पहले यह सब हो चुका था। उस महिला ने रो-रो कर सारी बात बताई। इसके बाद बस्ती के लोग व कुछ समाजसेवी दोनों महिलाओं को लेकर आरआईटी थाना पहुंचे और लिखित शिकायत की। बुधवार को थाना प्रभारी ममता कुमारी पुलिस बल के साथ कंपनी पहुंची और दूसरे कर्मचारियों से पूछताछ की। अंत में आरोपी ऑफिस क्लर्क प्रणय डे को पुलिस ने गिरफ्तार कर लिया।
एमएमएस बनाना चाहता था आरोपी
आरआईटी थाना में मीडिया के समक्ष पीड़ित महिलाओं ने बताया कि ऑफिस का क्लर्क प्रणय डे उसकी अश्लील तस्वीर के साथ एमएमएस बनाना चाहता था, लेकिन वह इसका विरोध करती रही। हालांकि काम से निकाले जाने के डर से वह चुप रही। पीडि़ता ने बताया कि वह अक्टूबर 2016 से कंपनी में काम कर रही है। कंपनी वर्षों से बंद पड़ी थी, जिसे दुर्गा पूजा के समय ही परसुडीह के बी एन हाजरा ने खरीदा और टाटा स्टील से ऑर्डर लेकर ढलाई वाला तार बनाने का काम शुरु किया। कंपनी में करीब 30 मजदूर काम करते हैं। सभी ठेकेदार के मजदूर हैं।
होगी कानूनी कार्रवाई
कंपनी के ऑफिस क्लर्क के द्वारा महिला कर्मी से दुष्कर्म का प्रयास हुआ है। क्लर्क की उम्र महज 20 वर्ष है और वह बी कॉम का छात्र भी है। उसे गिरफ्तार कर लिया गया है। उसके विरुद्ध कानूनी कार्रवाई शुरु कर दी गई है।
ममता कुमारी, थाना प्रभारी आरआईटी
hin_Deva hin_Deva hin_Deva hin_Deva hin_Deva hin_Deva bho_Deva